สรรพากรทำหนังกระตุกสำนึกคนเสียภาษี
สรรพากรจัดประกวดหนังสั้น สำนึกยาว ให้คนเสียภาษี ชิงรางวัล 2 แสนบาท
29 ม.ค. 2556

สรรพากรจัดประกวดหนังสั้น สำนึกยาว ให้คนเสียภาษี ชิงรางวัล 2 แสนบาท
นางจิตรมณี สุวรรณพูล ที่ปรึกษาด้านพัฒนาฐานภาษีในฐานะโฆษกกรมสรรพากร กล่าวว่า กรมสรรพากรเปิดให้ผู้สนใจส่งผลงานประกวดหนังสั้น ภายใต้แนวคิด คนไทยภูมิใจในการทำหน้าที่เสียภาษีอย่างถูกต้อง ชิงรางวัลรวมมูลค่า 2 แสนบาทบาท  พร้อมโล่และใบประกาศเกียรติคุณ
ผู้สนใจสมัครได้ที่เว็ปไซต์ของกรมสรรพากร โดยส่งผลงานภายใน 28 ก.พ. 2556 กรมสรรพากรจะคัดเลือกผลงาน รอบแรกตัดสินจากจำนวนผู้เข้าชมหนังสั้นผ่าน Youtube.com และรอบสุดท้ายตัดสินโดยคณะกรรมการผู้ทรงคุณวุฒิ ทั้งนี้ จะประกาศผลในเดือนมี.ค. 2556
นางจิตรมณี กล่าวว่า กรมสรรพากรจัดโครงการประกวดหนังสั้น เพื่อสร้างจิตสำนึก ทัศนคติ ที่ดีต่อการเสียภาษีอย่างถูกต้องกรมสรรพากรมุ่งหมายให้ผลงานหนังสั้นเหล่านี้ได้สะท้อนความคิดเห็นผ่านมุมมองของคนรุ่นใหม่ เป็นผลทำให้ประชาชนเกิดทัศนคติที่ดีต่อการเสียภาษี และภาคภูมิใจต่อการทำหน้าที่เป็นพลเมืองดีของประเทศต่อไป
ทั้งนี้ ที่ผ่านมา การประกวดหนังสั้นของกรมสรรพากรได้รับการตอบรับเป็นอย่างดี โดยมีผู้เสียภาษีและประชาชนที่สนใจเข้าเยี่ยมชมใน Facebook.com/rdshortfilm เป็นจำนวนมาก